ddrg/super_eurlex huggingface dataset:
Virallinen lehti nro C 158 , 25/05/1998 s. 0088



KIRJALLINEN KYSYMYS E-3332/97 komissiolle esittäjä(t): Alexandros Alavanos (GUE/NGL) (22. lokakuuta 1997) Aihe: Maarekisterin perustamisen edistyminen Kreikassa Julkisuuteen tulleiden tietojen mukaan Kreikan hallitus pyytää määrärahojen siirtämistä maarekisterin - joka on ¨Ympäristö¨-nimisen toimintaohjelman 5.1, 5.2 ja 5.3 -kohtiin sisällytetty hanke - talousarviosta muihin hankkeisiin. Komissiolta kysytään: Kuinka suuri osa maarekisterille varatuista määrärahoista on otettu käyttöön tähän mennessä? Mitkä ovat sen mielestä syyt tälle hankkeelle myönnettyjen määrärahojen alhaiseen käyttöönottoasteeseen? Missä hengessä komissio käsittelee edellä mainittua Kreikan hallituksen pyyntöä? Komission jäsenen Monika Wulf-Mathiesin komission puolesta antama vastaus (3. joulukuuta 1997) Komissio vahvistaa, että Kreikan viranomaiset ovat yhteisön Kreikkaa koskevan tukikehyksen (CCA) puolivälin tarkastelun yhteydessä ehdottaneet muun muassa, että määrärahat, jotka on varattu maarekisterin perustamiseksi Kreikkaan, siirrettäisiin muihin hankkeisiin. Koska 30. ja 31. lokakuuta pidetyssä seurantakomitean kokouksessa komissio ja Kreikan viranomaiset eivät olleet vielä saaneet asiaa koskevia asiakirjoja valmiiksi, tarkkoja määriä on mahdotonta ilmoittaa. Joka tapauksessa määrä on varmasti paljon alhaisempi kuin mitä alun perin suunniteltiin. Hanke vie tällä hetkellä 11 prosenttia määrärahoista, ja vuoden 1997 lopussa, jolloin allekirjoitetut sopimukset vastaavat 70 prosenttia kaikista yhteisön tukikehyksestä rahoitetuista sopimuksista, määrän arvioidaan olevan kaksinkertainen (22 prosenttia). Komissio arvioi, että uuden kansallisen maarekisterin käyttöön ottamiseksi tarvitaan huolellisia lainsäädännöllisiä ja organisatorisia valmisteluja, jotka luonnollisesti ovat olleet aikaavieviä, ja että määrärahojen käyttö voidaan aloittaa aikaisintaan tästä vuodesta alkaen. Komissio on sitä mieltä, että määrärahojen käytölle yhteisön tukikehyksessä määrättyihin määräaikoihin mennessä ei ole olemassa esteitä, ja se tutkii Kreikan tekemää ehdotusta tältä kannalta.
Virallinen lehti nro C 158 , 25/05/1998 s. 0160



KIRJALLINEN KYSYMYS E-3592/97 komissiolle esittäjä(t): Yves Verwaerde (PPE) (13. marraskuuta 1997) Aihe: Tietopalvelumarkkinoiden luomisen toimintaohjelma 1989 - 1995 Voiko komissio ilmoittaa, mikä on tilanne tietopalvelumarkkinoita koskevassa toimintaohjelmassa, jonka tarkoituksena on tietopalvelumarkkinoiden luominen ja Euroopan tietopalveluja tarjoavan teollisuuden kilpailukyvyn vahvistaminen? Komission jäsenen Martin Bangemannin komission puolesta antama vastaus (18. joulukuuta 1997) Riippumattomat ulkopuoliset asiantuntijat ovat saaneet valmiiksi lopullisen arviointikertomuksen sisäisten tietopalvelumarkkinoiden luomista koskevasta ohjelmasta ((EYVL L 377, 31.12.1991 * joulukuun 12 päivänä 1991 tehdyn neuvoston päätöksen 91/691/ETY 6 artiklan mukaisesti. )). Kyseisessä yhteisön Impact-ohjelman toteuttamisen loppuarvioinnissa kootaan yhteen ohjelman täytäntöönpanon tulokset. Se on toimitettu Euroopan parlamentille ja neuvostolle yhdessä asiaa koskevan komission tiedonannon ((KOM (96) 273. )) kanssa.
KIRJALLINEN KYSYMYS E-1824/97 neuvostolle esittäjä(t): Laura De Esteban Martin (PPE) (29. toukokuuta 1997)

Aihe: Yhteisön passi ja alaikäiset

Yhteisön passin nykyinen malli, jonka jäsenvaltiot ovat kehittäneet neuvoston 23. kesäkuuta 1981 antaman päätöslauselman ((EYVL C 241, 19.9.1981, s. 1. )) pohjalta, mahdollistaa sen, että joissakin jäsenvaltioissa alaikäiset ovat turvattomassa asemassa, koska heidän henkilötietojaan ei ole merkitty passiin riittävän tarkasti.

Joissakin maissa passissa on haltijan, isän tai äidin, valokuva ja henkilötiedot. Erillisellä sivulla esitetään perhetiedot, joista tulevat ilmi alaikäisen etu- ja sukunimet (joskus sukunimiä ei saada mahtumaan kokonaan liian vähäisen tilan takia), syntymäaika ja sukupuoli. Tällaisten tietojen perusteella kuka tahansa passinhaltija voi viedä passiinsa merkityn ikäiseltä näyttävän lapsen tämän kotimaasta ilman, että lapsen henkilöllisyyttä tarvitsee todistaa pitävästi.

Onko neuvosto tietoinen mahdollisista ongelmista, joita nykyinen passimalli voi saada aikaan, ja voisiko se tarkentaa, mitä mieltä se on passin mallin muuttamisesta niin, että se sisältäisi uusina tietoina lapsen sormenjäljen ja valokuvan, mikä helpottaisi alaikäisten henkilöllisyyden toteamista?

Vastaus (20. tammikuuta 1998)

Neuvoston 23. kesäkuuta 1981 ((EYVL C 241, 19. syyskuuta 1981, s. 1. )) antamassa päätöslauselmassa, johon arvoisa parlamentin jäsen viittaa ja joka on viimeksi täydennetty 10. heinäkuuta 1995 ((EYVL C 200, 4. elokuuta 1995, s. 1. )) annetulla päätöslauselmalla, on G-osassa sivu, jossa ilmoitetaan muun muassa passin haltijan kanssa matkustavia lapsia koskevat tiedot; niistä on käytävä ilmi lapsen suku- ja etunimi, syntymäaika ja sukupuoli. Jäsenvaltiot voivat halutessaan myös määrätä, että edellä mainittuihin tietoihin on liitettävä lapsen valokuva.

Jäsenvaltioille on siis jätetty tietty liikkumavara niiden eri tietojen osalta, jotka on ilmoitettava päätöslauselman G-osassa tarkoitetulla passin sivulla.
Virallinen lehti nro C 158 , 25/05/1998 s. 0174



KIRJALLINEN KYSYMYS E-3674/97 komissiolle esittäjä(t): Patricia McKenna (V) (19. marraskuuta 1997) Aihe: Total -öljy-yhtiön toiminta Burmassa Ranskalainen öljy-yhtiö Total ja amerikkalainen yritys Unocal osallistuvat kumpikin maakaasuputken rakentamiseen Burmassa. Molemmat yhtiöt ovat kumppaneita Myanmarin öljy- ja kaasuyhtiön (MOGE) kanssa, joka on hallitsevan sotilasjuntan eli lain ja järjestyksen palauttamisesta vastaavan neuvoston (SLORC) hallinnassa. Saatujen tietojen mukaan molemmat yhtiöt ovat käyttäneet burmalaisia joukkoja putken turvallisuuden takaamiseen ja sen rakentamiseen. Usealta taholta on esitetty syytteitä siitä, että kyseiset joukot ovat olleet osallisina ihmisoikeuksien loukkauksissa, mukaan lukien pakkotyössä, pakkosiirroissa, kidutuksessa, raiskauksissa ja jopa murhissa. Öljy-yhtiöt, Total ja Unocal mukaan lukien, ovat suurin ulkomaanvaluutan laillinen lähde SLORC:lle. Kansainvälinen yhteisö on tuominnut hyvin laajalti Burman sotilashallinnon sen ihmisoikeuksien ja kansanvallan loukkausten vuoksi. Ottaen huomioon, että EU:ssa sijaitsevaa yhtiötä syytetään yhteyksistä vakaviin ihmisoikeuksien loukkauksiin Burmassa, aikooko komissio tutkia näiden syytteiden todenperäisyyttä? Mitä toimia se aikoo ehdottaa tämän asian suhteen? Komission jäsenen Manuel Marínin komission puolesta antama vastaus (6. tammikuuta 1998) Komissiolla ei ole valtuuksia ryhtyä arvoisan parlamentin jäsenen esittämiin yhteisössä asuvien henkilöiden tai siellä sijaitsevien yritysten vastaisiin toimiin. Komissio sai tietää arvoisan parlamentin jäsenen mainitsemista väitteistä tehdessään yleiseen tullietuusjärjestelmään (GSP) liittyvää tutkimusta pakkotyövoiman käytöstä monivuotisen yleisen tullietuusjärjestelmän soveltamisesta vuosina 1995-1998 tiettyihin kehitysmaista peräisin oleviin teollisuustuotteisiin 19 päivänä joulukuuta 1994 annetun neuvoston asetuksen (EY) 3281/94 ((EYVL L 348, 31.12.1994. )) 9 artiklan mukaisesti. Kyseisen tutkimuksen perusteella peruutettiin Burman oikeus tullietuusjärjestelmään. Tutkimuksessa ei kuitenkaan pystytty vahvistamaan Total-yhtiön yhteyksiä burmalaisten joukkojen suorittamiin ihmisoikeusloukkauksiin. On myös muistettava, että tämän hallinnollisen tutkimuksen ainoa tarkoitus oli pakkotyövoiman käytön olemassaolon toteaminen, eikä yksittäisten vastuunkantajien nimeäminen.
Virallinen lehti nro C 158 , 25/05/1998 s. 0058



KIRJALLINEN KYSYMYS E-3202/97 komissiolle esittäjä(t): Luciano Vecchi (PSE) (16. lokakuuta 1997) Aihe: Saharan alueen pakolaiset Onko käynnistetty avustustoimenpiteitä Saharan alueen pakolaisten vapaaehtoisen kotimaahan paluun edistämiseksi, jota Yhdistyneiden kansakuntien pakolaisasiain päävaltuutettu on viime aikoina valmistellut, erityisesti toimenpiteitä pakolaisten rekisteriin merkitsemiseksi, sekä toimenpiteitä, joilla edistetään heidän paluutaan asuinseuduilleen ja yhteiskunnan toimiviksi jäseniksi? Komission jäsenen Manuel Marinin komission puolesta antama vastaus (27. marraskuuta 1997) Yhteisön [Euroopan yhteisön humanitaarisen toimiston (ECHO)] Länsi-Saharan pakolaisia varten vuodesta 1993 alkaen antamien avustusten yhteismäärä on 20 miljoonaa ecua. Viime vuonna avustuksia annettiin yhteensä seitsemän miljoonaa ecua, mukaan lukien Euroopan parlamentin hyväksymä kahden miljoonan ecun määrä budjettikohdasta B7-644 Länsi-Saharan väestön auttamiseksi. Loput viisi miljoonaa ecua annettiin budjettikohdasta B7-217. Tänä vuonna komissio teki 23 päivänä toukokuuta 1997 päätöksen yhteensä seitsemän miljoonan ecun yleissuunnitelman täytäntöönpanosta Länsi-Saharan pakolaisten hyväksi. Suunnitelmaan kuuluu kaksi kohtaa: elintarvikeapu (5,8 miljoonaa ecua) sekä lääkintä- ja logistinen apu, kiireellinen kunnostusohjelma ja vedenpuhdistusohjelma (1,2 miljoonaa ecua). Vuoden 1997 määrärahojen avulla varmistetaan perustuotteiden saanti kyseiselle väestölle, varmuusvarastojen ylläpito sekä elinolojen ja terveydenhuollon säilyttäminen hyväksyttävällä tasolla. Osana Yhdistyneiden kansakuntien pakolaisasiain päävaltuutetun, maailman elintarvikeohjelman ja ECHO:n välistä, humanitaarisen avun toimittamista Länsi-Saharan pakolaisille koskevaa läheistä yhteistyötä komissio seuraa tarkasti kyseisen väestön humanitaarista tilannetta vapaaehtoista kotiuttamista koskevaa suunnitelmaa laadittaessa, ja se mukauttaa vuoden 1998 avustusohjelmansa vastaavasti.
Virallinen lehti nro C 158 , 25/05/1998 s. 0186



KIRJALLINEN KYSYMYS E-3738/97 komissiolle esittäjä(t): Yves Verwaerde (PPE) (21. marraskuuta 1997) Aihe: Kongon tilanne Haluaisin tietää Euroopan komission kannan Kongon viimeaikaisiin poliittisiin ja sotilaallisiin tapahtumiin. Komission jäsenen João de Deus Pinheiron komission puolesta antama yhteinen vastaus kirjallisiin kysymyksiin E-3736/97 ja E-3738/97 (16. joulukuuta 1997) Komission kanta Kongon (Brazzavillen) viimeaikaisiin poliittisiin tapahtumiin ilmenee neuvoston puheenjohtajiston unionin puolesta antamasta julistuksesta, joka julkaistiin 3. marraskuuta 1997. Tämä julistus on lähetetty suoraan arvoisalle parlamentin jäsenelle ja parlamentin sihteeristölle. Tässä yhteydessä komissio haluaa korostaa, että se on sotilaallisten tapahtumien alusta lähtien rahoittanut neljän järjestön antamaa kiireellistä humanitaarista apua: Médecins sans frontières (Ranska ja Alankomaat), Médecins du monde (Ranska), Secours catholique (Ranska) ja Punaisen Ristin kansainvälinen komitea. Näiden ohjelmien avulla on voitu tarjota hätäapua kriisin aikana ja vielä tänä päivänä sitä eniten tarvitseville asuinsijoiltaan siirtymään joutuneille, joita on noin 350 000. Komissio seuraa yhteistyössä tärkeimpien humanitaaristen järjestöjen kanssa tarkasti tilannetta paikan päällä, erityisesti Brazzavillen juomaveden saantia. Tähän mennessä myönnetyt varat, yhteensä noin 10 miljoonaa ecua, käsittävät useita aloja ja sisältävät myös maailman elintarvikeohjelmalle myönnetyt rahat.
Virallinen lehti nro C 158 , 25/05/1998 s. 0107



KIRJALLINEN KYSYMYS E-3424/97 komissiolle esittäjä(t): José Pomés Ruiz (PPE) (31. lokakuuta 1997) Aihe: Lihakiintiöt Voisiko komissio selittää, millä perusteella myönnetään Argentiinasta ja Brasiliasta peräisin olevan häränlihan tuontikiintiöt ja millä ehdoilla yritys voi toimia kyseisen lihan maahantuojana? Voisiko komissio antaa minulle tiedot viimeisistä näistä maista peräisin olevan häränlihan kiintiöiden jakaantumasta? Komission jäsenen Franz Fischlerin komission puolesta antama vastaus (26. marraskuuta 1997) Korkealaatuisen naudanlihan, kuten selkäfileen (¨Soromillo¨), maakohtaiset tuontikiintiöt perustuvat Uruguayn kierroksen tuloksena syntyneen maataloutta koskevan sopimuksen mukaisiin yhteisön sitoumuksiin. Tuontivuoden 1997/1998 tariffikiintiöiden soveltamista koskevista yksityiskohtaisista säännöistä säädetään korkealaatuista tuoretta, jäähdytettyä tai jäädytettyä naudanlihaa ja jäädytettyä puhvelinlihaa koskevien tariffikiintiöiden avaamisesta ja hallinnoinnista 27 päivänä toukokuuta 1997 annetussa komission asetuksessa (EY) 936/97 ((EYVL L 137, 28.5.1997. )). Yhteisön asettamista edellytyksistä korkealaatuisen naudanlihan tuojille säädetään kyseisen asetuksen 4 artiklan a kohdassa, jossa sanotaan, että ¨hakijan on oltava luonnollinen henkilö tai oikeushenkilö, joka hakemuksen esittämishetkellä on harjoittanut vähintään 12 kuukauden ajan naudanlihakauppaa jäsenvaltioiden tai kolmansien valtioiden kanssa ja joka on merkitty jonkin jäsenvaltion alv-rekisteriin¨. Tuontivuoden 1997/1998 korkealaatuisen naudanlihan kiintiö Argentiinan osalta on 28 000 tonnia ja Brasilian osalta 5 000 tonnia.
Virallinen lehti nro C 158 , 25/05/1998 s. 0183



KIRJALLINEN KYSYMYS P-3724/97 komissiolle esittäjä(t): Luis Marinho (PSE) (12. marraskuuta 1997) Aihe: Koulukuljetusten ajoneuvojen turvallisuus Koulukuljetuksissa sattuu yhä enemmän onnettomuuksia. Vuosi vuodelta onnettomuuksien lukumäärä on yhä huolestuttavampi. Arvioidaan, että 80 % tapauksista johtuu kalustosta (mekaaninen rikkoutuminen, kaluston kuluneisuus ja turvallisuustekijöiden laiminlyönnit). Näistä tapauksista vain 20 % on ihmisten aiheuttamia. Lasten hyvinvointi ja turvallisuus on perhepolitiikan keskeisiä tavoitteita ja YK:n lasten oikeuksien julistuksessa velvoitetaan laatimaan tämän periaatteen mukaista lainsäädäntöä. Kysyn komissiolta: 1. Millä suorilla tai epäsuorilla toimenpiteillä EU voi lisätä koulukuljetusten turvallisuutta ja toimia nykyisten epäajanmukaisten ja kasvavan koululaisjoukon vuoksi täpötäysien ajoneuvojen aiheuttaman ongelman ratkaisemiseksi? 2. Onko sillä työn alla jonkinlainen direktiivi ¨koulukuljetuksissa käytettävien ajoneuvojen turvallisuudesta¨? Komission jäsenen Neil Kinnockin komission puolesta antama vastaus (11. joulukuuta 1997) Komissio kuuli nyt ensimmäistä kertaa, että jopa 80 % Portugalin koulukuljetusonnettomuuksista johtuu teknisistä vioista. Komissio toivookin saavansa parlamentin jäseneltä teknistä lisätietoa asiasta. Moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä 20. joulukuuta 1996 annetussa neuvoston direktiivissä 96/96/EY ((EYVL L 46, 17.2.1997. )) asetetaan moottoriajoneuvojen (mukaan lukien koululaisautot) katsastusten vähimmäisvaatimukset. Katsastuksilla varmistetaan, että vähimmäisturvallisuusvaatimukset täyttyvät ja että ajoneuvot tarkastetaan säännöllisesti. Lisäksi komissio harkitsee ehdotusta yhteisön lainsäädännöksi, jonka nojalla viranomaiset voivat tehdä satunnaisia tietarkastuksia varmistaakseen, että ajoneuvot täyttävät direktiivissä 96/96/EY asetetut vaatimukset. Komission mielestä direktiivi 96/96/EY, jota saatetaan täydentää satunnaisia tietarkastuksia koskevalla lainsäädännöllä, antaa riittävät takuut ajoneuvostandardien parantamisesta yleisesti. Komissiolla ei siksi suunnittele erityistä koululaisautoja koskevaa lainsäädäntöä.
Virallinen lehti nro C 158 , 25/05/1998 s. 0196



KIRJALLINEN KYSYMYS P-3991/97 neuvostolle esittäjä(t): Enrico Ferri (PPE) (15. joulukuuta 1997) Aihe: Verovapaan myynnin säilyttäminen Verovapaa myynti ei ole oikeudelliselta kannalta katsottuna ristiriidassa yhtenäismarkkinoiden sääntöjen kanssa, sillä jäsenvaltioiden yhdessä hyväksymään suvereenisuuteen kuuluu se, että ne voivat itse määrätä taloudellisesta tuesta matkailun edistämiseksi, työllisyyden turvaamiseksi ja kuluttajien suojelemiseksi. Lentoasemat ja satamat ovat sekä yhteisön maiden että maanosien välisiä vapaita yhteisiä alueita. Valtioiden välisin sopimuksin on perustettu ja taattu verovapaita alueita Euroopan yhteisön sisälle, esimerkiksi San Marinon tasavalta, Monacon ruhtinaskunta jne. Yhtenäismarkkinat ja euron käyttöönotto vaativat kokeiluvaihetta, johon myös tulevat uudet EU:n jäsenvaltiot otetaan mukaan, ja tässä yhteydessä verovapaa myynti voisi toimia kokeiluna yhteisen Euroopan rakentamisessa. Eikö neuvosto näin ollen aio tarkistaa vuonna 1991 tekemäänsä päätöstä ja säilyttää verovapaata myyntiä tai ainakin jatkaa sitä toistaiseksi, mistä olisi hyötyä myös yhtenäisvaluutan kokeilulle? Vastaus (16. helmikuuta 1998) Neuvosto pyytää arvoisaa parlamentin jäsentä tutustumaan kirjalliseen kysymykseen E-1515/97 annettuun vastaukseen.
Virallinen lehti nro C 158 , 25/05/1998 s. 0011



KIRJALLINEN KYSYMYS E-2662/97 komissiolle esittäjä(t): Patricia McKenna (V) (1. syyskuuta 1997) Aihe: Ruandassa sotarikoksista syytetyt lapset ja teini-ikäiset Unicefin arvion mukaan 100 000 vankia odottaa sotarikosoikeudenkäyntiä Ruandassa. Näistä 2 300 on lapsia tai teini-ikäisiä. Noin 200 heistä oli alle 14-vuotiaita, kun kansanmurhat tapahtuivat vuonna 1994. Monet kuvaavat heidän vankilaolojaan kestämättömiksi. Koska Ruandan oikeusistuimet ja lakiasiainpalvelut ovat ylikuormitettuja, Unicef on korostanut, että kansainvälisen yhteisön olisi kustannettava Ruandaan lakimiehiä työskentelemään lapsia ja teini-ikäisiä koskevien tapausten parissa. Onko komissiolla ehdotuksia taloudellisen avun antamiseksi lasten ja teini-ikäisten parissa työskenteleville lakimiehille Ruandassa? Komission jäsenen Jo |o de Deus Pinheiron komission puolesta antama vastaus (30. lokakuuta 1997) Komissio tietää, että monet ihmiset odottavat vankiloissa oikeudenkäyntiään. Viimeisimpien arvioiden mukaan heitä on Ruandassa lapset ja teini-ikäiset mukaan lukien yhteensä lähes 130 000. Komissio huomautti Ruandan viranomaisille jälleen kansanmurhista epäiltyjen lapsivankien tilanteesta esittämällä puheenjohtajatroikan vetoomuksen Ruandan vankilaoloista 4. syyskuuta 1997. Komissio on huolestunut Ruandan vankilaoloista ja haluaa kansanmurhia käsittelevien oikeudenkäyntien etenevän pikaisesti ja lakia noudattaen. Komissio tarjoaa Ruandan hallitukselle apua kansanmurhia käsittelevien oikeudenkäyntien osalta rahoittamalla kahta hanketta budjettikohdastaan Kansanvaltaa ja ihmisoikeuksien suojelua koskeva eurooppalainen aloite. Kolmannen hankkeen rahoitus on suunnitteilla. Ensimmäinen hanke on nimeltään ¨Programme d'appui au Ministère de la Justice rwandaise¨ (¨Tukiohjelma Ruandan oikeusministeriön auttamiseksi¨) ja sen rahoitus on lähes 1,4 miljoonaa ecua. Ohjelman avulla koulutetaan 600 ylimääräistä henkilöä Ruandan oikeuslaitoksen palvelukseen ja maksetaan heidän palkkansa 18 kk:n ajan Ruandan oikeudellisen järjestelmän avustamiseksi. Toisella hankkeella avustetaan organisaation Juristit ilman rajoja (Avocats sans friontières) pyrkimyksiä antaa oikeudellista apua kansanmurhaoikeudenkäynneissä sekä syytetyille että siviiliosapuolille. Tätä avustusta jatketaan ja sen rahoitus on yli 1,2 miljoonaa ecua. Kansanvallan ja ihmisoikeuksien tukemiseksi laaditun rahoitushankkeen Penal Reform Internationalin kanssa valmisteilla olevalla hankkeella (1,25 miljoonaa ecua) avustetaan vankilahallinnon toiminnan parantamista sekä tuotannollisen työn aloittamista vankiloissa. Lisäksi Euroopan kehitysrahaston (EKR) toisen kunnostamisohjelman tehtäväksi suunnitellaan Ruandan korkeimman oikeuden sekä yleisen syyttäjälaitoksen tilojen uudelleenrakentamisen rahoittamista. Lisäapua annetaan 143 piirioikeuden kunnostamiseen. EKR:n toisen kunnostamisohjelman Ruandan oikeuslaitokselle antama kokonaisapu on 4,9 miljoonaa ecua. Edellä mainittujen hankkeiden avulla komissio antaa osuutensa sekä vankilaolojen että syytettyjen puolustuksen parantamiseksi Ruandassa, mikä on kaikkien, myös alaikäisten vankien etujen mukaista.
Virallinen lehti nro C 158 , 25/05/1998 s. 0140



KIRJALLINEN KYSYMYS E-3522/97 neuvostolle esittäjä(t): Carlos Robles Piquer (PPE) (14. marraskuuta 1997) Aihe: Yliopistotutkimuksen avoinna oleva uudistus Aikakauslehti NATUREn (nro 388, 31. heinäkuuta 1997) mukaan Iso-Britannian hallitus valmistelee uusia ratkaisuja korkeakoulutukselle. Tämä vaatii samanaikaisesti enemmän resursseja ja tiettyjä asennemuutoksia akateemisissa piireissä, mitä tarvitaan luottamuksen palauttamiseksi tieteellisten yhteisöjen ja valtioiden välillä. Dearingin kertomuksessa esitetyt tärkeät aiheet, jotka varmastikin ilmestyvät seuraavassa valkoisessa kirjassa, eivät liity pelkästään Yhdistyneeseen kuningaskuntaan. Kaikki Euroopan unionin hallitukset ja muut kehittyneet taloudet käsittelevät sellaisia aiheita kuten perustutkimuksen laadun ja riittävyyden varmistaminen, samanlaisen arvon antaminen opetussaavutuksille ja tutkimukselle yliopistoissa, riittävien hallintokustannusten myöntäminen tutkimukselle ja teollisuuden osallistumisen varmistaminen. Voiko neuvosto tiedottaa Yhdistyneen kuningaskunnan kanssa samanlaisista uudistuksista ja tutkimuksista, joita toteutetaan Euroopassa, Yhdysvalloissa ja Japanissa? Vastaus (26. tammikuuta 1998) Neuvosto seuraa tarkasti koulutusjärjestelmien kehitystä Euroopan yhteisössä, erityisesti komission pääosasto XXII:n toteuttamien tutkimusten kautta, mukaan lukien EU:n EURYDIKE-yksikön ja sen verkoston tekemät tai niiden avulla tehdyt tutkimukset. Neuvoston tehtävänä ei kuitenkaan ole antaa sellaisia tietoja, jotka koskevat jäsenvaltioiden tai kolmansien maiden hallitusten koulutuksen alalla tekimiä aloitteita. Neuvosto muistuttaa lisäksi, että jäsenvaltioilla on yksinomainen vastuu kaikesta siitä, mikä koskee korkeakoulujärjestelmien järjestämistä ja rakennetta (ks. Euroopan yhteisön perustamissopimuksen 126 artikla, 1 kohta).
Virallinen lehti nro C 158 , 25/05/1998 s. 0070



KIRJALLINEN KYSYMYS E-3252/97 komissiolle esittäjä(t): Mihail Papayannakis (GUE/NGL) (20. lokakuuta 1997) Aihe: Direktiivi 94/80/EY Koska oikeus äänestää ja asettua ehdokkaaksi kunnallisvaaleissa siinä jäsenvaltiossa jossa henkilö asuu, mutta jonka kansalainen hän ei ole, perustuu tasa-arvoisuuden ja syrjintäkiellon periaatteeseen ja ottaen huomioon, että Kreikassa pidetään noin vuoden kuluttua kunnallisvaalit, ovatko Kreikan viranomaiset noudattaneet oikeudellisia ja hallinnollisia määräyksiä direktiivin 94/80/EY ((EYVL L 368, 31.12.1994, s. 38. )) täytäntöönpanemiseksi? Jos eivät ole, mitä toimenpiteitä komissio tulee toteuttamaan, jotta Kreikka saataisiin noudattamaan kyseistä direktiiviä? Komission jäsenen Mario Montin komission puolesta antama vastaus (9. joulukuuta 1997) Komissiolle ilmoitettiin 19. kesäkuuta 1997 Kreikan antamasta presidentin asetuksesta 133 ((Vrt. Kreikan virallinen lehti 121/A/1997. )), joka koskee kyseisen direktiivin saattamista osaksi kansallista lainsäädäntöä. Asetusta on myöhemmin muutettu presidentin asetuksella 164/97 ((Vrt. Kreikan virallinen lehti 145/A/1997. )). Perustamissopimuksesta johtuvien jäsenyysvelvoitteiden noudattamisen laiminlyönnin vuoksi Kreikkaa vastaan aloitettu rikkomisesta johtuva menettely on lopetettu Kreikan saatettua kyseisen direktiivin osaksi kansallista lainsäädäntöään.